Texte établi d’après a B C. Ad hoc divinae dispensationis nutu gubernacula sanctae Ecclesiae rectoribus committuntur, ut, prudenti consideratione adhibita, sic sibi commissa dispensent, quatinus divini cultus honor et reverentia in omnibus praeponatur. Quod cum omni potestati agendum sit, maxime sacerdotibus est providendum, quorum sine intermissione studium esse debet depravata corrigere, diligere ordinata, et spirituali et temporali beneficio commissas sibi ampliare ecclesias, ut dum more servorum fidelium super familiam domini sui constituti, in paucis prudentes dispensatores extiterint, super multa in aeternae retributionis gaudia statuantur. Unde commissi talenti lucrum augere desiderans, ego Walterius*, sanctae Cabilonensis ecclesiae humilis episcopus, de statu sacrorum locorum sollicitus, communicato consilio cum fidelibus nostris clericis atque laicis, ecclesiam sanctae Mariae in suburbio Cabilonensi, supra ripam Araris sitam, quam violentia quorumdam tyrannorum a priscae religionis et ordinis honore detorserat, disposui reformare, monasterio Divionensi, videlicet sancti Benigni, a quo eam antiquitus fuisse possessam certa relatione compereram. Itaque confratris nostri Jarentonis venerabilis abbatis precibus provocati, cujus larga benignitas ampliora dignissime mereretur, predicto monasterio reddimus atque concedimus prefatam ecclesiam, cum omnibus ad eam pertinentibus, sub reverentia et honore Cabilonensis ecclesiae atque successorum nostrorum, tam sibi quam suis successoribus jure perpetuo possidendam. Et ut istius nostrae concessionis, immo redditionis auctoritas inviolabili vigore perduret, et omnium obsistere volentium occasiones evacuet, manus nostrae subscriptione et consensu clericorum nostrorum eam praevidimus confirmandam. S’ Gausleni* decani. S’ Landrici* prepositi atque archidiaconi. S’ Rodulfi* thesaurarii. S’ Eldradi* cantoris. S’ Hugonis. S’ Rotberti* vicedomini. S’ Petri. LAICORUM: S’ Widonis. S’ Siguini. S’ Wicardi. S’ Hugonis. S’ Bernardi. Actum publice Cabilonis, II idus septembris, anno ab incarnatione Domini M°LXXXVII°, indictione decima. Ego Lambertus scripsi sub vice Eldradi cancellarii, regnante PHILIPPO*, glorioso Francorum rege, feliciter. Amen.